El grup parlamentari de Junts per Catalunya defensarà aquest dimarts a la Mesa i a la junta de portaveus que el ple per aprovar els pressupostos de la Generalitat per aquest 2020 es celebri a distància i amb votacions telemàtiques dels 135 diputats. El portaveu de JxCat, Eduard Pujol, afirma que és tècnicament possible fer-ho: "El moment exigeix garanties democràtiques i la tecnologia ens pot ajudar en aquest sentit". La proposta de JxCat contrasta amb la proposta del mateix president de la Generalitat, Quim Torra, de celebrar una sessió plenària amb 21 diputats i el vot delegat. Per Pujol, aquesta opció "treu la legitimitat i la representativitat pròpies de la cambra que representa la sobirania del poble de Catalunya". En aquest sentit, considera que el Parlament, com qualsevol altra institució, entitat o empresa pot desenvolupar la seva activitat de manera presencial i telemàtica i que “no hi ha impediments tecnològics ni pel que fa al debat, ni en les signatures electròniques, ni en la votació. No hi ha excusa tècnica que valgui. És qüestió de voluntat política”. Eduard Pujol també recorda que des de l’inici de la crisi JxCat ha insistit en la necessitat de reformar el Reglament del Parlament, per adaptar la Cambra al segle XXI. “No poder treballar telemàticament deixa el Parlament de Catalunya totalment silenciat, indefens i subordinat en el debat polític que la crisi ens obliga a fer” afegeix. "Per respecte a la ciutadania de Catalunya i a la sobirania del nostre Parlament ens cal reivindicar la funció de representació política de la cambra. S’ha de poder dur a terme el control al Govern, canvis procedimentals o reformes pressupostàries derivades de les urgències. El Parlament no pot anar a remolc hauria de ser al davant”, ha remarcat Pujol. Pujol conclou que és "inimaginable" que la solució que s'adopti en aquesta situació D'urgència i en ple segle XXI, sigui "la mateixa que s’hauria pres en una emergència semblant fa 40 anys", en al·lusió a l'opció de celebrar un "versió reduïda" del ple.

Summary: JxCat defensa que el ple de pressupostos sigui amb votació telemàtica dels 135 diputats


La companyia ferroviària Renfe posarà en funcionament, a partir d'aquest divendres, els ascensors i el nou vestíbul de l'estació de Manresa. D'aquesta manera, es finalitzen les obres de millora d'accessibilitat a les instal·lacions, que han suposat una inversió d'1,4 MEUR. Les principals actuacions han consistit en la instal·lació de dos ascensors d'accés a les andanes, la millora de l'enllumenat i la rehabilitació de les marquesines, entre d'altres. L'estació de Manresa disposa de 69 serveis de la línia R4 i sis serveis regionals de la línia R12, que connecta directament amb Cervera, Tàrrega o Lleida. 3.200 persones utilitzen, de mitjana, l'estació de Manresa en un dia laborable.

Summary: Renfe posa en servei els ascensors i el nou vestíbul de l’estació de Manresa


El conseller d'Interior, Miquel Buch, ha opinat aquest dimecres que els testimonis al Suprem de l'exdelegat del govern espanyol a Catalunya Enric Millo i del coronel de la Guàrdia Civil Diego Pérez de los Cobos busquen "desprestigiar" els Mossos d'Esquadra. És més, ha remarcat que "l'Estat vol perseguir el cos dels Mossos d'Esquadra" perquè "no se'l sent propi", i ha posta d'exemple el que va passar amb els atemptats del 17 d'agost. En declaracions a Ser Catalunya, Buch ha considerat "indignants" els testimonis de Millo i de Pérez de los Cobos. Al seu parer  van "justificar la brutalitat policial" per mantenir el "fals relat" que sustenta l'acusació contra els líders independentistes. Buch ha recordat que la pròpia Audiència de Barcelona considera que l'1-O va haver brutalitat policial contra els votants, i ha reivindicat que els Mossos d'Esquadra van tancar més escoles que la Guàrdia Civil i la Policia Nacional malgrat les càrregues.  Sobre el testimoni de Millo, ha constatat que està "acostumat" a una "manera d'utilitzar els cossos policials on s'hi barreja la política i també el poder judicial", i ha recordat l'Operació Catalunya de l'exministre Jorge Fernández Díaz.

Summary: Buch: "L'Estat vol desprestigiar i perseguir el cos dels Mossos d'Esquadra"


El secretari general de Podem creu que aplicar una DUI seria “un fracàs” i provocaria “una trencadissa” ACN Barcelona.-El secretari general de Podem Catalunya, Albano-Dante Fachin, ha carregat aquest dimarts contra els socialistes per la seva posició davant el referèndum de l’1-O. Durant la roda de premsa que ha ofert des de la redacció central de l’ACN, Fachin ha replicat les paraules del líder del PSC, Miquel Iceta, que apuntava que l’alcaldessa de Barcelona, Ada Colau, seria “responsable” si la seva participació a l’1-O serveis per fer una DUI. En aquest sentit, el secretari general de Podem ha acusat els socialistes de ser “còmplices de la repressió” per posar-se del costat del govern espanyol i del PP. D’altra banda, Facin ha replicat també al president de la Generalitat, Carles Puigdemont, que va plantejar que la DUI podria estar sobre la taula si l’1-O no es pot votar. Per al líder de Podem, això seria “un fracàs” i acabaria provocant “una trencadissa”.  La proximitat de l’1-O i la implicació o rebuig d’algunes formacions polítiques està avivant el debat entre els partits. Així, en aquest marc de confrontació política, Miquel Iceta ha alertat Ada Colau que participar de l'1-O la farà "responsable" si serveix per fer una DUI. “El Partit Socialista haurà de començar a entendre la situació gravíssima que tenim. I mantenir la seva posició només els està convertint en còmplices de la repressió. El que estem veient a Catalunya exigeix, sense equidistància ni excusa possible, un posicionament clar”, ha retret Fachin. En aquest sentit, ha lamentat que davant “una situació tan greu com la de Catalunya”, els socialistes “facin pinya amb el PP”. “Sorprèn i és preocupant”, ha sentenciat. És per això que el líder de Podem no ha dubtat a fer una crida “a tots els demòcrates de l’Estat” perquè es posin del costat de “la defensa dels drets” dels catalans. “Tota vulneració de drets que es fa a Catalunya és una vulneració que es fa a tot l’Estat i a Europa. Per això demanem que mirin el que està passant. I el Partit Socialista, que ha patit repressió i presó per defensar les seves idees, estan equidistants i més preocupats per les enquestes i pel que digui El País”, ha conclòs.  D’altra banda, Fachin ha volgut deixar clar que la possibilitat que Puigdemont va apuntar d’impulsar una DUI si l’1-O no es pot arribar a celebrar no és una via adequada. “Ens portaria a una situació traumàtica. Seria un fracàs total per poder donar una sortida. Que això passi seria el resultat final i absolut d’una total trencadissa, de la capacitat institucional per solucionar la situació políticament”, ha avisat. Tot i això, ha reclamat que si el referèndum no es pot fer, es reuneixi “tots aquells que sí volen que es voti” i es prengui una decisió per engegar “una resposta conjunta”.

Summary: Fachin acusa els socialistes de ser “còmplices de la repressió” per la seva posició davant l’1-O


El delegat del govern espanyol creu que el nou portal pretén insistir una "ficció" que se situa "fora de la legalitat democràtica vigent"  ACN Barcelona.-El delegat del govern espanyol a Catalunya, Enric Millo, ha assegurat que aquest divendres ha posat en coneixement de la fiscalia la web 'governrepublica.org', que ha difós Carles Puigdemont a Twitter. "Un altre despropòsit", ha assegurat Millo en roda de premsa des de Barcelona. Entén que el portal pretén "intentar mantenir viva un ficció, que a ulls de tothom no deixa de ser un esperpent, que ataca directament la imatge i la dignitat de les institucions de l'autogovern de Catalunya". "Un intent de generar una ficció d'una cosa que és inexistent però que a més es posa absolutament fora de la legalitat democràtica vigent", ha insistit en roda de premsa aquest divendres. A l'espera de les autoritats, Millo ha assegurat que "és de preveure" que com altres webs serà "desactivada".  En un exemple d'això hi veu la web que ha difós el cap de files de JxCAT  a través de Twitter. "Avui mateix com he fet sempre he posat en coneixement de les autoritats i la fiscalia aquesta nova actuació que és de preveure que seguirà el mateix camí que les anteriors, que han estat totes desactivades", ha assegurat Millo en roda de premsa posterior a la del consell de Ministres. "Intenta mantenir una ficció que no és altra cosa que fer el ridícul, el dret a fer el ridícul existeix", ha resolt Millo.  En ple debat sobre la investidura, Millo també ha insistit que és "absurd" que es pugui produir de manera telemàtica. "Una absurditat que denigra el concepte del Parlament", ha afegit el delegat del govern espanyol a Catalunya. "Si no cal ser-hi a partir d'aquí la indignitat a què se sotmet [el Parlament] és absolutament inadmissible". De fet, Millo, que veu "lògic" que els serveis jurídics de la cambra en facin un informe, ha augurat que "les coses s'aniran reconduint". I que "aquesta normalitat que ha de tornar necessàriament a Catalunya -era l'objectiu de l'aplicació de les mesures [del 155]- cada dia serà més una realitat palpable per part de tothom".  I en fer balanç de l'aplicació de l'article 155 a Catalunya, Millo ha assegurat que la "gestió del dia a dia" ha permès que s'hagi "reactivat l'agenda econòmica i social que la Generalitat va paralitzar durant mesos". El delegat del govern espanyol a Catalunya ha aplaudit que hagin fixat com a prioritat "les estructures de la societat, els sectors productius i els municipis" i les "estructures d'estat". "No s'han pres grans decisions polítiques, hauria estat usurpar l'autogovern"  i l'objectiu del 155 és, ha afirmat Millo, "restituir-lo".  "Aquesta aturada del funcionament de la Generalitat havia de ser resolta i corregida amb caràcter d'urgència, és el que ha fet el govern espanyol amb l'aplicació d'aquestes mesures, és bo que es conegui la realitat; tasques de gestió amb seny i sentit comú", ha resolt Millo.

Summary: Millo porta a la fiscalia la web 'governrepublica.org'


El president del govern espanyol, Pedro Sánchez, ha descartat aquest dissabte restringir la mobilitat en una comunitat autònoma perquè ja limiten la mobilitat dels ciutadans que són els "potencials transmissors" del coronavirus. En roda de premsa des del Palau de la Moncloa, el socialista ha descartat així la petició del president de la Generalitat, Quim Torra, de confinar Catalunya.  Sánchez ha argumentat que al marge del lloc de residència dels ciutadans, aquests només podran sortir de casa d'acord a uns supòsits. "El virus no entén diferencies territorials, a fronteres", ha avisat Sánchez. El líder espanyol ha defensat restringir alguns drets per aconseguir "frenar" la pandèmia de coronavirus.

Summary: Sánchez descarta confinar Catalunya com li demanava Torra perquè ja es restringeix la mobilitat dels ciutadans


El món celebra aquest dissabte el Dia Internacional dels Drets Humans (DDHH) però en plena crisi de refugiats, i amb l'esclat de moviments xenòfobs arreu de la Unió Europea, al vell continent no hi ha res a celebrar, segons alerten ONGs com Amnistia Internacional. La seva directora a Brussel·les, Iverna McGowan, avisa que la UE "presenta greus mancances" i manté una actitud "simplement imperdonable" en la protecció dels drets fonamentals, que "haurien de ser defensats tant a casa com a l'estranger". L'eurodiputada valenciana d'Esquerra Unida, Marina Albiol, considera que "només cal mirar el Mediterrani i les fronteres" per adonar-se que "s'estan vulnerant sistemàticament els drets humans a la UE". La dignitat humana, la llibertat, la democràcia, la igualtat, el compliment de la llei i el respecte pels drets humans. Tots aquests valors es contemplen a la Carta dels Drets Fonamentals de la UE i són considerats com els pilars que sostenen el projecte europeu. Però cada vegada són més les veus que qüestionen la capacitat de la Unió Europea a l'hora de vetllar pels drets fonamentals de les persones, fins i tot dins de les mateixes institucions europees.   Elena Valenciano, eurodiputada socialista i presidenta del Subcomitè de DDHH del Parlament Europeu, assegura a l'ACN que el projecte europeu "és molt clar en la defensa dels drets humans en el món, però manté relacions polítiques, comercials i de cooperació amb països que estan lluny de respectar els estàndards mínims" en aquest aspecte. Iverna McGowan, directora d'Amnistia Internacional a Brussel·les, afirma que la protecció i la promoció dels drets humans "són una part essencial del que és la Unió Europea". A la pràctica, però, es parla d'una crisi de valors a la UE. Una Europa que, segons Marina Albiol, "està vulnerant sistemàticament els drets humans" i fent "polítiques que hi va en contra". Això, explica, es pot comprovar observant "els Centres d'Internament per a Estrangers (CIE), les deportacions forçoses que es fan, o l'acord de la Unió Europea amb Turquia per deportar als refugiats i les refugiades". D'aquesta manera, l'eurodiputada valenciana creu que el mateix govern europeu "està perdent tota la credibilitat" a l'hora de demanar a la resta d'estats que "compleixin els drets humans". La situació en què es troben els refugiats és precisament un dels grans problemes que no deixa de colpejar la consciència d'Europa. El passat mes de març, la Comissió Europea va aprovar un pressupost de 700 milions d'euros per donar un cop de mà als mateixos socis europeus desbordats per l'enorme quantitat de refugiats que els arriben, particularment a Grècia, però la crisi continua latent. Segons Iverna McGowan, la situació "és simplement imperdonable". La presidenta d'Amnistia Internacional a Brussel·les veu inacceptable que "els 28 estats permetin tenir homes, dones i nens dormint en el fred" i sentencia que tot això és culpa de "les polítiques migratòries que s'han adoptat a la UE". Aquesta visió és compartida per Marina Albiol, que parla de "polítiques criminals" contra "les persones refugiades i immigrants per part de les institucions europees". D'altra banda, la presidenta del Subcomitè dels Drets Humans del Parlament Europeu assegura que la Unió Europea "no ha estat a l'alçada d'aquesta crisi" però desmenteix que la culpa sigui seva, sinó que segons la seva opinió és "dels estats membres", que no es van "fer càrrec de la situació" i no van complir amb els acords adoptats, "que ja eren mínims". Valenciano creu que s'ha reaccionat "tard" i que hi ha molta feina en garantir "allò que totes les persones tenen entre els seus drets". En aquest crític context a escala humanitària, un dels valors que més s'ha posat en dubte a la Unió Europea durant els darrers anys ha estat el de la solidaritat. El passat mes de setembre el president de la Comissió Europea, Jean Claude Juncker, va definir aquest concepte com la "cola que manté unida la UE" però matisant que, a la vegada, és quelcom que s'ha de "donar voluntàriament" i que "no pot ser forçat", ja que ha de sortir "del cor". Segons la presidenta d'Amnistia Internacional a Brussel·les, aquesta crisi de solidaritat pot tenir la base precisament en una "crisi de lideratge en el nivell més alt". McGowan opina que "els estàndards europeus han de ser reclamats" i que la UE hauria de demostrar la seva pròpia solidaritat "amb fets" i no només "amb paraules". Per la seva part, Marina Albiol considera que "s'ha de tenir en compte que són les polítiques recolzades pel tripartit que governa a Europa" les que estan "donant ales a la xenofòbia i a l'extrema dreta" que estan promocionant aquesta manca de solidaritat. "Per tant hi ha una responsabilitat també d'aquests partits", assenyala, en referència a populars, socialistes i liberaldemòcrates europeus. Segons la presidenta del Subcomitè de Drets Humans del Parlament Europeu, Elena Valenciano, el concepte de solidaritat pot haver-se vist desgastat per molts factors com la crisi econòmica, el creixement de les desigualtats o bé els moviments migratoris, que poden haver accentuat "el racisme, la xenofòbia i la por envers els altres". Valenciano creu que en aquest context fins i tot s'ha utilitzat "el terrorisme gihadista com a instrument" i que això també ha fet que creixin "els moviments nacionalistes" que defensen les fronteres entre estats. Les desigualtats dins de la Unió No tots els estats de la UE són iguals, tampoc, en el respecte pels drets humans. A l'Europa dels 28 els països que més vegades van qüestionar el tractat dels drets humans durant l'any 2015 van ser Romania, Grècia, Hongria, Bulgària i Polònia, segons dades del Consell Europeu dels Drets Humans. Alguns dels punts més perjudicats van ser el dret a la llibertat i la seguretat (art.5) o la prohibició de la tortura i el tractament degradant (art.3). Per Elena Valenciano aquestes dades mostres que alguns estats estan "desafiant clarament els valors de la Unió Europea" i, per tant, haurien de ser "sancionats per la resta d'estats membres". La valenciana Marina Albiol, opina que aquest pas no és tan senzill i que és complicat que la CE pugui "exigir a Hongria o Polònia el compliment dels drets humans" quan la mateixa Comissió els "està incomplint". Per ara, la CE ha obert un expedient a Varsòvia, per la seva deriva autoritària, però encara sense conseqüències.  Des d'Amnistia Internacional també veuen la situació "preocupant" en alguns dels estats. En concret, alerten que a Polònia "hi ha atacs greus contra les lleis i els drets de les persones" i a Eslovàquia s'ha intentat introduir "una llei discriminadora per prohibir certes religions". Iverna McGowan recorda que això va "en contra de la Convenció Europea dels Drets Humans" i que "tot estat membre que hagi firmat aquesta convenció està vinculat als tractats que la formen". La vessant més esperançadora Malgrat aquesta visió de manca de solidaritat entre els estats de la UE, la crisi ha fet aflorar algunes iniciatives de caràcter solidari promogudes per la mateixa societat. Ajuntaments i organitzacions socials s'han coordinat per treballar i moure fitxa per intentar aportar una millora. Barcelona o València són exemples de ciutats que s'han ofert a acollir refugiats malgrat que des del govern central hi hagi entrebancs i de moment no s'hagin cobert la majoria de les places. El govern català també ha ofert 4.500 places per acollir refugiats, i ha escrit directament a la CE perquè permeti a autonomies i municipis participar més activament en l'atenció a les persones que fugen del conflicte de Síria. L'eurodiputada Marina Albiol afirma que aquestes iniciatives són "una de les poques parts positives" que s'han pogut veure els darrers mesos. També Iverna McGowan es mostra optimista i assegura que ha vist "gent ordinària" fent "coses extraordinàries" per aquells que més ho necessiten. En aquest sentit, explica que fa unes setmanes va estar a Grècia i va quedar "commoguda" pel nivell de solidaritat mostrat "pels mateixos grecs". Des d'Amnistia Internacional s'ha posat en marxa una campanya anomenada 'Right4rights' en què gent de tot el món escriu cartes per demanar justícia en diversos temes socials. Segons McGowan, "quan veiem tanta quantitat d'activisme i acció podem assegurar que existeix un sentit de solidaritat global", però aquest sentiment "necessita ser posat en pràctica per tal de reparar el projecte europeu i tenir un 2017 més positiu". Un dia per reivindicar els drets humans Aquest dissabte 10 de desembre se celebra el Dia Internacional dels Drets Humans, que commemora el dia en què, el 1948 l'Assemblea General de les Nacions Unides va aprovar la Declaració Universal dels Drets Humans. L'ONU defineix aquesta efemèride com "una crida per defensar els drets de l'altre, la responsabilitat de defensar tots els drets humans".   Iverna McGowan opina que "la declaració dels drets humans és un mapa per traçar un món millor" i afirma que "hem de continuar treballant i mantenint aquesta visió de què podem viure en un món on hi hagi justícia per tothom". Aquest, diu, "és un missatge d'esperança en el qual hauríem de reflexionar tots un dia com aquest". Elena Valenciano, per la seva banda, considera que aquesta commemoració serveix per recordar "a totes les persones que lluiten sobre el terreny per la defensa dels drets humans dels seus pobles i que són esclafats per maquinàries estatals molt poderoses" així com el fet "que estem a punt de transgredir totes les regles del dret internacional humanitari quan bombardegem hospitals a Síria o col·legis a Alepo". Això, afirma, "ha de ser un avís perquè els responsables polítics i la societat civil recuperin l'alè sense complexos per defensar els drets humans". L'eurodiputada valenciana Marina Albiol, per la seva part, creu que el que és important en la qüestió dels drets humans és "fer polítiques que els garanteixin", i recorda que "no és només una cosa d'un dia" sinó que "cal fer polítiques per al seu compliment cada dia des de tots els àmbits, polítics i socials."

Summary: La UE pateix "greus mancances" en la protecció dels drets humans


El Festival Internacional de Teatre Amateur de Girona (Fitag) centrarà aquesta 20a edició molt més en els grups locals i de països propers arran del coronavirus. L'organització, que aquest dimecres ha presentat els grups seleccionats, destaca que vol aportar "cultura i esperança" enmig de la pandèmia. El festival se celebrarà del 25 al 29 d'agost. Per homenatjar les companyies amateurs internacionals que no podran ser a Girona per la covid-19, el Fitag ha difós un vídeo musical per xarxes. El director del certamen, Martí Peraferrer, diu que tot i les limitacions que comporti la covid-19, "la voluntat de tot l'equip és que el teatre no professional segueixi present a Girona com a símbol de resistència i fortalesa davant les adversitats".   L'edició d'aquest any del Fitag, la vintena, s'adapta al coronavirus. Per això, com subratlla l'organització, el festival presentarà una programació especial, "molt més centrada en els grups locals i de països pròxims". En espera de conèixer al detall les normes de seguretat que haurà d'aplicar, el Fitag ha presentat aquest dimecres els grups seleccionats per a aquest 2020. El certamen se celebrarà del 25 al 29 d'agost a Girona ciutat i, a través del projecte Fitag Municipis, també en aquells pobles que sempre hi han col·laborat. El director del Fitag, Martí Peraferrer, té clar que caldrà "reduir aforaments, treballar amb les distàncies de seguretat, adaptar horaris, trobar metodologies especials a l'hora de repartir les entrades gratuïtes i fer cua a les portes dels teatres". Però també assegura que la voluntat de tot l'equip és que el teatre amateur "segueixi present a Girona a finals d'agost, com a símbol de resistència i fortalesa davant les adversitats". Per això, amb voluntat de servei, el Fitag ha ofert plaça directa als grups que no hagin pogut estrenar els seus espectacles a causa de la covid-19. Se n'hi han acollit dos: la companyia T4 de Figueres, que portarà el seu 'No hi ha lladre que per bé no vingui' i la d'Altafulla Treateràpia, amb l'obra 'Crema cremada'. Símbol de la unió El Fitag aixecarà teló amb un espectacle inaugural col·lectiu, en el qual ja s'està treballant, que vol ser "un símbol d'unió" entre els grups de teatre amateur de les comarques gironines. Liderat per Cràdula Teatre i Cor Preludi, recordarà el 75è aniversari de l'alliberament del camp de concentració d'Auschwitz. A més, el festival comptarà aquest 2020 amb les companyies Teiatròlics (Banyoles), Corset Teatre i Aula de Teatre de Lloret de Mar, Theatrum Mundi (Girona), Sol Solet (Campdevànol), Increixendo (Sant Gregori), Grup de Teatre Cassanenc (Cassà de la Selva), Grup de Teatre Sant Hilari (Sant Hilari Sacalm) i l'Aula de Teatre de Maçanet de la Selva. De l'estat espanyol, vindran grups procedents de Madrid, Navarra, Múrcia, les Illes Balears, la Corunya i Vitòria. I pel que fa a la part internacional, participaran en aquest vintè Fitag les companyies An-danda-ra (Andorra) , Theatre Mont Royal (França), Theatre Studio Beloe (Suïssa) i l'argentina, però resident a Catalunya, Karmate. A més, s'ha recuperat la coproducció internacional entre Israel i actrius gironines 'Esperando a Godot' (que es va suspendre en l'edició de l'any passat) i s'ha renovat el compromís de col·laboració amb la Confederación de Teatro Amateur de l’Estat espanyol (Escenamateur). Aniversari obert als barris Amb voluntat d'obrir-se als barris, el Fitag prepara un taller teatral per a la setmana anterior a la inauguració, que culminarà amb un espectacle col·lectiu lligat als comerços de la ciutat. També hi haurà un taller de teatre clàssic grecoromà i s'estrenarà el documental 'Fitag Cinema 2019' (del realitzador cubà Lester Aguilar). Per últim, i coincidint amb la presentació dels grups que formaran part d'aquest 20è Fitag, l'equip del festival ha volgut homenatjar totes les companyies amateurs del món que enguany no podran ser a Girona per al festival. Ho ha fet amb un vídeo musical, difós per xarxes, on hi han pres part actors i actrius del teatre amateur, independent, universitari i d'altres que han passat pel Fitag i ja s'han professionalitzat, de més de trenta ciutats de tot el món.

Summary: La 20a edició del Fitag se centra molt més en els grups locals i de països propers arran del coronavirus


El sindicat de Mossos d'Esquadra USPAC ha registrat aquest divendres una demanda de conflicte col·lectiu laboral per trobar solucions a la demanda d'equiparació de les condicions laborals i salarials a les dels altres cossos policials. Reclamen el dret a accedir a la reserva als 56 anys, per als qui hagin iniciat el servei abans del 1999, i als 58 anys, per a la resta i, entre les mesures retributives d'equiparació salarial, demanen complements per objectiu amb un import lineal d'entre 1.500 i 2.000 euros anuals i l'actualització de l'import de les hores extraordinàries que actualment estan fixades en poc més de 16 euros bruts, segons detalla el sindicat. L'USPAC retreu als responsables polítics i a la direcció del cos "un maltractament continu en les condicions laborals" dels Mossos i demana un Consell de la Policia extraordinari amb un únic punt per abordar aquesta negociació.  També demanen, entre altres, el dret a percebre ajudes per tractaments mèdics per import de 1500 euros anuals; el dret a percebre una ajuda complementària en cas d'incapacitat per import de 500 euros anuals i, per a familiars a càrrec amb incapacitat, una ajuda de 1500 euros; el dret a percebre una ajuda per compensar despeses en tractaments psicològics o psiquiàtrics del funcionari o familiars al seu càrrec, així com per necessitats específiques de suport en educació dels fill per import de 700 euros anuals.  L'USPAC assegura que la negociació col·lectiva als Mossos d'Esquadra és "inexistent". A més, retreu als responsables del cos que intentin que el Consell de Policia, l'únic àmbit de negociació, sigui "una reunió merament informativa".  El sindicat esgrimeix que els cossos i forces de seguretat de l'estat espanyol van arribar a un acord amb el Ministeri de l'Interior per equiparar el salari mensual al dels Mossos d'Esquadra i lamenta que el Departament d'Interior es negui a fer el mateix amb les condicions laborals. Per això, els sindicats de Mossos demanen una "equiparació real" entre els cossos policials, també de les condicions laborals.

Summary: El sindicat de Mossos USPAC registra una demanda de conflicte col·lectiu per a l'equiparació de les condicions laborals


Unes 200 persones s’han manifestat aquest dissabte pels carrers més cèntrics de Perpinyà per reclamar i mostrar el rebuig de la ciutadania davant d’un possible allargament de l’estat d’urgència a França. La mobilització, una de les 70 que s’han organitzat arreu de l’estat francès, ha arrencat de la plaça Victòria del municipi i ha estat convocada per l’Observatori per al respecte dels drets i llibertats que agrupa una vintena d’entitat i organitzacions polítiques, sindicals i socials de la Catalunya Nord. També s’hi han sumat tots els partits de l’esquerra, llevat del PS. Els manifestants, carregats amb pancartes, no han parat de cridar consignes en contra de l’allargament de l’estat d’urgència, una mesura que qualifiquen de “nefasta”, i en defensa de la llibertat i la veritable “urgència social”.

Summary: Unes 200 persones es manifesten a Perpinyà en contra de l’allargament de l’estat d’urgència


La Direcció General d'Atenció a la Infància i l'Adolescència va començar dijous al vespre a traslladar a un nou centre d'acollida d'emergència els Menors Estrangers No Acompanyats (MENA) que estaven dormien en diferents comissaries, segons ha avançat El Periódico i han confirmat a l'ACN fonts del Departament de Treball, Afers Socials i Famílies. Els trasllats es van fer en grups reduïts i amb la màxima discreció. Van anar a càrrec d'educadors de la DGAIA, que van portar els menors al pavelló de la Mar Bella, on els adolescents es van poder dutxar i vestir amb roba neta. També se'ls va donar atenció mèdica. Després van ser enviats al centre que s'ha condicionat a Barcelona, que té 60 places. L'operatiu continuarà durant aquest divendres.  L'objectiu és que aquesta setmana no quedin menors dormint en comissaries. Si n'hi arriben més el Govern estudiarà noves solucions per atendre'ls.

Summary: La Generalitat trasllada a un centre d'acollida d'emergència els MENA que dormien en comissaries


La Diputació de Tarragona aportarà 160.000 euros per a la promoció turística conjunta d'una quinzena d'ens, públics i privats, de les Terres de l'Ebre. Representants de les administracions i entitats han signat aquest dijous al migdia a Tortosa l'anomenat conveni Corner, pel qual l'ens provincial donar suport econòmic perquè puguin participar conjuntament en fires o posar en marxa campanyes publicitàries en mitjans. Durant l'acte, el president de la Diputació, Josep Poblet, ha negat que l'esforç de promoció de la marca Costa Daurada estigui eclipsant la de Terres de l'Ebre. "La Costa Daurada és l'element més important potenciador de les Terres de l'Ebre, perquè és el que més gent pot desviar i així ho fa", ha assegurat.

Summary: Quinze ens turístics de les Terres de l'Ebre rebran 160.000 euros de la Diputació per promocionar-se conjuntament


El president de la Generalitat, Carles Puigdemont, i l'alcaldessa de Barcelona, Ada Colau, rebran aquest dissabte els alcaldes citats a declarar per col·laborar amb l'1-O. L’Associació de Municipis per la Independència (AMI) i l’Associació Catalana de Municipis (ACM) ha convocat el món local a una concentració a la plaça de Sant Jaume per rebutjar la persecució judicial després que fiscalia hagi citat a declarar els 700 alcaldes que han signat decrets de suporta a l'1-O. Primer a les 11h, els alcaldes seran rebuts per Colau al Pati de l’Ajuntament. Posteriorment, a les 12 hores, Puigdemont els rebrà a la sortida de l’Ajuntament i travessaran junts la plaça fins al Palau de la Generalitat.

Summary: Puigdemont i Colau rebran aquest dissabte els alcaldes citats a declarar per donar suport a l'1-O


La policia atribueix la suspensió d’una mobilització a la covid-19, tot i que no és el que va declarar  ACN Madrid .-La Guàrdia Civil va alterar la declaració d’un testimoni a l’informe sobre el 8-M que va entregar a la jutgessa que investiga el cas. Segons publica el Diario.es, la Benemèrita va prendre declaració al secretari general de la CGT Banca Madrid per conèixer els motius per els quals la concentració prevista pel 10 de març “no es va celebrar”. Segons consta a l’acta de declaració, el testimoni va relatar que “es va suspendre per considerar millor una altra data més propera al judici que s’havia de celebrar per l’acomiadament a finals de març”. El sindicat havia convocat la protesta, precisament, per l’acomiadament d’una treballadora per part de l’entitat bancària.  En canvi, a l’informe policial entregat al jutjat, la Guàrdia Civil diu que la manifesta prevista “va ser cancel•lada pel convocant, que va enviar el 6 de març un correu electrònic a la DG manifestant que “donada la situació i els riscos de contagi pel coronavirus”.  Una decisió, continua l’informe, que haurien pres “dins de la plataforma observant l’evolució del patogen i els riscos que comportava la malaltia”.  Durant l’interrogatori, la Benemèrita va repreguntar al testimoni “si l’evolució de la Covid-19 a Espanya havia tingut algun tipus d’incidència en les motivacions de la suspensió de la reunió prevista” i que aquest va manifestar que “no”.  Segons el diari, la Guàrdia Civil també li va preguntar si havia rebut alguna “trucada prèvia” o “alguna consigna per part de la Delegació del Govern perquè la cancel•lació la fessin els mateixos promotors” però el testimoni hauria respost que no.  De fet, a l'informe la policia sosté que la Delegació del Govern hauria instat, a través de trucades, a la cancel·lar 12 concentracions previstes.  El rotatiu també publica el correu electrònic que els convocants de la mobilització van enviar a la Delegació del Govern comunicant la desconvocatòria sense fer cap referència al virus.

Summary: La Guàrdia Civil va alterar la declaració d’un testimoni a l’informe sobre el 8-M, segons el Diario.es


La Comissió Permanent del Consell General del Poder Judicial (CGPJ) ha enviat aquest divendres una carta als presidents de l'Audiència Nacional i dels tribunals superiors de justícia en què els recorda que les mesures que es prenguin pel coronavirus s'han de guiar "exclusivament" per les indicacions i recomanacions per les autoritats sanitàries. En aquest sentit, els emplaça a consultar un web del Ministeri de Sanitat. En la missiva, s'afegeix que les decisions que afectin a actuacions processals i que s'han d'adoptar pels òrgans judicials davant de les incidència que puguin sorgir en relació al coronavirus "s'haurien de subjectar al marc governatiu, processal i competencial que regula la seva activitat". La carta arriba davant de la "inquietud generalitzada" per la covid-19 i "les diverses comunicacions que circulen sobre el tema". La mateixa comissió ja va acordar el 6 de febrer difondre entre la carrera judicial una nota informativa i les mesures de prevenció i coordinació proposades per la Secció de Prevenció de Riscos del CGPJ, que es pot consultar a l'extranet del portal web de l'òrgan de govern dels jutges. Aquell mateix dia de febrer es va sol·licitar als ministeris d'Interior i Justícia, i les conselleries de Justícia de les comunitats amb competències transferides en matèria de Justícia informació sobre protocols i controls establerts pel coronavirus, especialment sobre qüestions com el trasllat de detinguts a dependència judicials; condicions d'higiene i neteja de les dependències que acollen als detinguts en seus judicials; condicions de ventilació i climatització a les seus judicials, especialment en les dependències en les que es prenen declaracions, i posada a disposició dels membres de la carrera judicial de mascaretes quirúrgiques, sabó, solucions alcohòliques i paper d'un sol ús per secar-se les mans.

Summary: El CGPJ recorda als jutjats les mesures pel coronavirus han de seguir les indicacions de les autoritats sanitàries


L'alcalde de Salou, Pere Granados, ha demanat aquest dilluns a la Generalitat i al govern espanyol que treballin per establir un corredor segur entre el Regne Unit i l'aeroport de Reus que garanteixi l'arribada de turistes britànics a la zona. Granados ho justifica pel fet que el municipi, la resta de la Costa Daurada i les Terres de l'Ebre s'estan veient "molt poc afectats" per la covid-19. Segons l'alcalde, és "injust" que es posi tothom "dins el mateix sac" de la quarantena de 14 dies imposada pel Regne Unit a les persones que provenen de l'estat espanyol. Per aquest motiu, ha exigit que es consideri Salou com una destinació segura, en la línia del que es planteja per a les Balears i les Canàries.  Granados ha advertit que només amb el turisme de proximitat "no n'hi ha prou" per mantenir l'activitat turística en tot el litoral de l'estat espanyol. "Per mantenir una infraestructura hotelera tan potent com la de Salou cal que vingui gent de fora", ha insistit el batlle.  L'alcalde ha defensat que "des del primer moment de la pandèmia hem estat un municipi molt responsable, net i segur de covid-19" i ha reclamat als governs que ho tinguin en compte. Segons Granados, cal que defensin el territori i permetin la seva reactivació econòmica.  Els turistes del Regne Unit són el tercer client a la demarcació de Tarragona, amb 2.219.000 pernoctacions l'any 2019, segons l'Observatori del Departament d'Innovació Turística d'Eurecat. A les platges de la Costa Daurada se situen com a segon client i només a Salou -on és el principal mercat estranger- van fer 1,4 milions de pernoctacions l'any passat.

Summary: Salou demana un corredor segur per als turistes del Regne Unit


Manté la citació com a imputat del delegat del govern espanyol a Madrid ACN Madrid.-La jutgessa del Jutjat d’Instrucció 51 de Madrid que porta la causa contra el delegat del govern espanyol a Madrid, José Manuel Franco, per haver permès el 8-M, ha desestimat els recursos presentats per l’advocat de l’estat i la Fiscalia perquè declarés la nul·litat de les actuacions. Carmen Rodríguez-Medel sosté que malgrat que va actuat amb celeritat en un moment en què els terminis de resolució de recursos estaven suspesos no s’ha produït cap indefensió del delegat del govern espanyol perquè el seu jutjat ha seguit tramitant totes les causes de la seva competència amb normalitat. Per tant, manté la citació com a imputat del delegat del govern espanyol a Madrid aquest dimecres 10 de juny, tal com estava previst.

Summary: La jutgessa del cas 8-M desestima els recursos de l’Advocat de l’Estat i la Fiscalia


El temporal ha deixat les platges de Antoni de Calonge (Baix Empordà) plenes de brutícia. La situació és especialment greu a la zona de Torre Valentina, on s'acumulen troncs, plàstics i d'altres elements que el mar ha expulsat. Al passeig marítim, les grans onades de les darreres hores han deixat alguns trams amb mig mentre de sorra. La policia local ha tallat l'accés en aquests punts, on el passeig ha desaparegut. L'alcalde, Jordi Soler, compara els efectes del temporal amb la llevantada de  Sant Esteve de 2008 i fa una primera estimació dels danys. "Com a mínim caldran de 40.000 a 50.000 euros perquè les platges tornin a lluir com de revista", ha remarcat. Les pluges també han fet créixer rieres i han provocat alguns incidents. A Cadaqués (Alt Empordà) esperen que baixi el cabal per retirar nou vehicles que van quedar atrapats, com també una furgoneta a la riera de la Rescola, a Llagostera (Gironès).

Summary: El temporal cobreix de sorra part de passeig de Sant Antoni de Calonge i deixa les platges plenes de brutícia


Una trentena de soldats de l'exèrcit espanyol han desinfectat aquest dijous al matí diverses zones públiques del Monestir de Poblet, com l'hostatgeria i la plaça, davant la pandèmia del coronavirus. El monestir és propietat de l'Estat i, fa uns dies, les institucions espanyoles van oferir la desinfecció a la comunitat monàstica. En tractar-se d'un indret molt freqüentat -fins que va haver de tancar portes-, van acceptar l'oferiment, segons ha explicat a l'ACN el pare abat, Octavi Vilà. La comunitat està formada per més d'una vintena de monjos que es troben bé de salut, segons Vilà. L'abat ha subratllat que els treballs es porten a terme de manera preventiva.  Els militars que s'han desplaçat a Poblet pertanyen al regiment d'infanteria 'Barcelona 63' de la caserna del Bruc. L'actuació la dirigeix una tinent coronel veterinària que pertany a la Tercera Subinspecció General de l'Exèrcit, amb seu a la ciutat comtal. Segons l'exèrcit, té una àmplia formació i experiència en aquesta mena de treballs. "Ateses les característiques del monestir, la unitat està preparada amb els protocols necessaris per tal d'extremar la cura dels béns culturals, històrics i patrimonials", assenyalen fonts militars.  En paral·lel, una altra secció del mateix regiment ha acudit aquest dijous a desinfectar la comissaria de la Policia Nacional a Tarragona. Dimecres el grup també va actuar a les comissaries de Reus i Tortosa.

Summary: L'exèrcit desinfecta zones públiques del Monestir de Poblet de forma preventiva


El conseller de Territori i Sostenibilitat, Damià Calvet, defensa que el nou estudi informatiu i d'impacte ambiental de la prolongació de la C-32 entre Tordera (Maresme) i Lloret de Mar (Selva) esmena els errors de l'anterior i que van fer el TSJC suspengués cautelarment el projecte en dues ocasions. "Hem refet allò que se'ns havia demanat, ara ho hem presentat i segueix el tràmit amb normalitat", ha afirmat el conseller. Calvet reitera que és una infraestructura "necessària" per a la mobilitat entre el Maresme i la Selva marítima i confia que la plataforma Aturem la C-32 en vegi "la utilitat" un cop analitzats els nous documents, sotmesos a informació pública. "El Govern de la Generalitat el vol tirar endavant", ha afirmat el conseller.

Summary: Calvet defensa que el nou estudi de la C-32 ha refet els anteriors i confia que els opositors en vegin "la utilitat"


El president sortint ha renunciat al càrrec per motius personals ACN Barcelona.-El Consell d'Administració d'Infraestructures.cat ha acordat nomenar el secretari d'Infraestructures i Mobilitat, Ricard Font, com a nou president de l'empresa en substitució de Joan Lluís Quer, segons ha pogut saber l'ACN. L'empresa ha pres aquesta decisió després d'acceptar la renúncia al càrrec a petició pròpia de Quer, que ha adduït motius personals. El Consell d'Administració ha agraït la feina feta pel president sortint al capdavant de la institució i ha instat Font a continuar la seva tasca i fer front als reptes de futur de la companyia. Ricard Font es mantindrà al càrrec de secretari d'Infraestructures i Mobilitat. Infraestructures.cat va néixer l'any 2012 de la integració de les antigues societats GISA, REGSA i REGESA, i centralitza la gestió de totes les infraestructures que promou el Govern de la Generalitat. El canvi de president a l'empresa arriba la mateixa setmana que el Govern va aprovar una reestructuració del Departament d'Economia segons la qual Infraestructures.cat, fins ara adscrita a la Secretaria d'Hisenda, passava a ser-ho de la Secretaria General.

Summary: Ricard Font, nou president d'Infraestructures.cat en substitució de Joan Lluís Quer


El primer secretari del PSC, Miquel Iceta, considera que el judici contra l'expresident de la Generalitat, Artur Mas, i les exconselleres Irene Rigau i Joana Ortega, ha evidenciat aquest dilluns "el fracàs de dos governs incapaços de dialogar" i alhora "el fracàs d'uns dirigents que no van atendre una decisió del Tribunal Constitucional" arran del 9-N. En aquest sentit, Iceta creu que els tres exmembres del Govern i l'exconseller i diputat del PDeCAT, Francesc Homs, s'enfronten a procediments judicials per desobeir el TC i "no per les seves idees". En roda de premsa a la seu del partit, Iceta ha fet una crida als executius català i espanyol perquè la societat no sigui "ostatge de la incapacitat per resoldre un veritable atzucac". "Som a temps d'evitar el xoc de trens", ha arengat el dirigent socialista. A més, ha advertit que "pocs exemples es poden trobar de governs democràtics que se saltin la llei".

Summary: El PSC veu al 6-F "el fracàs de dos governs" i demana no convertir la societat en "ostatge de la incapacitat" de diàleg


La companyia Farrés Brothers porten a escena 'La visita de la vella dama', de Friedrich Dürrenmatt, que s'estrena aquest dijous al al Lliure de Gràcia ACN Barcelona.-Els diners poden convertir la humanitat en marionetes, un missatge tant pessimista com real que als anys 50 va concebre l'artista i director suís Friedrich Dürrenmatt (1921-1990) en l'obra 'La visita de la vella dama'. Una història que va fascinar la companyia de ninotaires Farrés Brothers, i que també va convèncer a l'actriu Vicky Peña. Ella dona vida a la Clara, una multimilionària que  que ha tornat al seu poble natal, molt empobrit, i que està disposada a invertir-hi una pluja de diners, a canvi de poder executar una venjança que porta arrossegant molt de temps. Una trama fosca però que també compta amb tocs d'humor, i en el que hi són presents 13 personatges dels quals, 5 són actors i dos músics. 'La visita de la vella dama' es podrà veure' al Lliure de Gràcia del 18 de gener al 4 de febrer.

Summary: La venjança i el poder dels diners centren un muntatge on l'actriu que Vicky Peña comparteix escenari amb marionetes


El cardenal arquebisbe de Barcelona, Joan Josep Omella, ha assenyalat que "la societat, que diuen que està secularitza i desèrtica, necessita l'aire fresc de l'Evangeli". Així ha volgut animar Omella als membres i feligresos de l'arxidiòcesi a treballar en la difusió d'aquest missatge, que des d'avui compta amb una nova eina. Amb el títol 'SORTIM! Orientacions i propostes per a una conversió pastoral', el nou pla pastoral té una voluntat d'obertura, ja que ha comptat amb aportacions diverses més enllà de la comunitat cristiana, i perquè també té present a les persones no creients, agnòstiques o d'altres religions. El pla es divideix en cinc eixos: Jesucrist, els joves, els pobres, la fraternitat i la discernitat. El pla pastoral s'ha presentat oficialment en un acte diocesà que s'ha celebrat aquest diumenge a la tarda la Basílica de Santa María del Mar de Barcelona, cerimònia a la que han assistit 1.100 persones. El cardenal Omella ha pronunciat unes paraules d''enviament' convidant tothom a fer-se seu el Pla pastoral i a "sortir a les perifèries", citant al Papa Francesc. L'arquebisbe de Barcelona reclamat que les coses s'aconsegueixen amb "fets" i no només amb "paraules". L'elaboració del Pla Pastoral, que culmina una feina de gairebé dos anys en el si de l'arxidiòcesi s'inspira en l'exhortació (considerat un escrit "programàtic") del Pontífex titulada  'La Joia de l'Evangeli' (Evangelii Gaudium). "Sortim, sortim a oferir a tothom la vida de Jesucrist […] m'estimo més una Església accidentada, ferida i tacada per haver sortit al carrer, que no pas una Església malalta pel tancament i la comoditat d'aferrar-se a les pròpies seguretats", diu un dels passatges dels text. I la voluntat d'obertura és un dels principis del pla el qual "més que accions a realitzar, busca criteris", assenyala Omella. "I només hi ha un camí: escoltar la paraula de Déu, que és eficaç", ha subratllat. Tot i així, el document també convida a "escoltar" a col·lectius com els qui viuen a la pobresa i els joves, en una època en què la comunitat religiosa s'està envellint de manera alarmant sense que hi hagi renovació. El Pla Pastoral considera també "que els laics participin i siguin corresponsables en les tasques evangelitzadores parroquials i diocesanes". També vol obrir l'Església al "diàleg interreligiós", però també al diàleg "amb agnòstics i no creients".  Eina per a la convivència però cap menció sobre el 155 Un element important inclòs en l'apartat de 'Fraternitat' és el que fa referència a la 'cohesió social': "Davant la delicada situació sociopolítica que estem vivint, ens proposem com a objectiu prioritari del present i del futur immediat ser factors de convivència i diàleg en totes les instàncies on puguem ser presents", apunta el programa. "Aquest és un objectiu ferm, tot i que som conscients que la presència dels catòlics no està gaire en auge, atesa la forta secularització de la nostra societat i el creixent pluralisme que hi ha", afegeix.  Es dona el cas que el cardenal arquebisbe no ha fet cap menció directa a la situació social i política de Catalunya. Tampoc a la diada de Sant Jordi, que vindrà marcada per l'aplicació de l'article 155. Omella no oficiarà la tradicional missa a la capella de Sant Jordi del Palau de la Generalitat, ni la benedicció de roses al Pati dels Carruatges, actes en què la màxima autoritat és el cap de l'Executiu català. El 'panot' de Barcelona com a 'logotip' Un element molt 'barceloní', el 'panot' característic que entapissa les voreres de molts carrers de la capital catalana, és el 'logotip' escollit per representar aquesta nova etapa evangelitzadora en el si de l'arxidiòcesi. Els quatre pètals que envolten el cercle central representen els eixos dels 'pobres', 'joves', 'discernir' i 'fraternitat', mentre que el cercle central és el bloc dedicat a 'Jesucrist'. Uns voluntaris han anat muntant durant l'acte diocesà una recreació del panot -dissenyat el seu moment per Josep Puig i Cadafalch-, com si es tractés d'un 'puzzle', que ha quedat completat a la recta final de la cerimònia.

Summary: Omella en la presentació del Pla Pastoral: "Aquesta societat secularitzada necessita l'aire fresc de l'Evangeli"


La Universitat de Lleida (UdL) vol desencallar el projecte de crear un Centre de Cultures Hispàniques a la ciutat xinesa de Tianjin, ubicada al nord-est del país asiàtic i molt a prop de la capital. Així li ha plantejat aquest dilluns el rector de la UdL, Roberto Fernández, al seu homòleg de la Tianjin Foreign Studies University (TFSU), Chen Fachun, durant la renovació del conveni de col·laboració entre ambdues institucions acadèmiques. Una relació que es remunta a l'any 2005 i que ha permès que uns 350 estudiants xinesos hagin estudiat a Lleida, en el marc del Diploma d'Estudis Hispànics. D'aquests, uns 200 pertanyien a la TFSU. Així mateix, ambdues universitats també han expressat el voluntat de potenciar l'intercanvi de professorat i la col·laboració entre ambdues institucions.    Aquesta és la primera visita internacional que realitza el nou rector de la Universitat de Tianjin. Chen Fachun ha destacat que la UdL "és la primera universitat estrangera" que col·labora amb la seva facultat d'espanyol. Un cop consolidada la formació d'estudiantat, creu que el proper repte és potenciar l'intercanvi de professorat perquè els xinesos estudiïn llengua castellana a Lleida i els docents de la UdL es puguin formar en xinès allà.  En aquesta línia, el rector de la UdL també aposta per reforçar l'intercanvi tant de professorat com de personal investigador i per compartir projectes de recerca "en els temes en els que cadascú de nosaltres som més especialistes". Roberto Fernández ha anunciat que aprofitarà aquesta visita institucional per reprendre les converses sobre la creació d'un Centre de Cultures Hispàniques a la TFSU i un centre d'estudis xinesos a la UdL, segons han explicat des de la universitat lleidatana.  El conveni, amb una vigència de tres anys renovables automàticament per períodes de la mateixa durada, s'ha renovat arran de l'adscripció del Diploma d'Estudis Hispànics al Centre de Formació Contínua de la UdL.

Summary: La Universitat de Lleida vol reprendre la creació d'un Centre de Cultures Hispàniques a la Xina


D’aquesta manera, s’equipararan aquests professionals a la resta de metges  ACN Madrid .-El govern espanyol ha anunciat l’aprovació aquest mes d’un reial decret que inclourà l’especialitat de medicina legal i forense al MIR. Ho ha anunciat el ministre de Justícia, Juan Carlos Campo, aquest dijous en una trobada per videoconferència amb el sector.  La mesura “culmina” un projecte llargament treballat des de Justícia amb el Ministeri de Sanitat i permetrà equiparar aquests professionals a la resta de metge en relació a la “forma i la qualitat de la seva formació”. A més, segons el ministeri, permetrà “avançar” cap a una “justícia professional i altament qualificada, reforçant la seva orientació ciutadana”. Durant la seva intervenció, Campo ha agraït als forenses la seva implicació i col•laboració durant la crisi de la covid-19. D’altra banda, ha apuntat que tenen com a repte pendent l’impuls tecnològic en l’activitat de l’Institut Nacional de Toxicologia i Ciències Forenses (INTCF) i els instituts de Medicina Legal i Ciències Forenses (IMLCF), el desenvolupament del Pla de Millora de les Unitat de Valoració Forens Integral o el reforç d’equipaments dels instituts així com la millorar de l’organització del sistema de guàrdies en els centres més petits. Justícia està treballant també en els nous reglaments de l’INTCF i els IMLCF.

Summary: El govern espanyol anuncia un decret per incloure l’especialitat de medicina legal i forense al MIR


Els Mossos d'Esquadra han detingut finalment tres persones en l'operació contra el Club Patí Vic per un presumpte delicte de blanqueig de capitals i altres irregularitats econòmiques. Els arrestats són l'expresident de l'entitat Miquel Altimiras; el màxim responsable de la gestoria Busquet de Manresa; i un ex alt càrrec del club esportiu vigatà. Els arrestats, que han passat la nit en dependències policials, està previst que passin al llarg d'aquest divendres a disposició judicial a Vic. L'operació arrenca arran dels escorcolls que els Mossos van practicar a les dependències del club el març del 2016 en el marc d'una investigació contra el presumpte pagament irregular de sous entre els anys 2008 i 2013.  La investigació dels Mossos d'Esquadra responia a una denúncia interposada l'any 2014 contra l'exgerent de l'entitat Joan Viñas, que havia deixat el club dos anys i mig enrere. La investigació de la policia va posar al descobert que des del club s'havia defraudat la Seguretat Social.  Actualment, el club pateix una delicada situació econòmica. El mes de març del 2017, en l'assemblea extraordinària, els socis van tirar endavant un pla de viabilitat amb l'objectiu d'evitar el concurs de creditors. Entre les mesures aprovades hi havia l'assumpció per part dels socis titulars d'una derrama de 375 euros o la rebaixa del pressupost del primer equip d'hoquei.

Summary: S'eleven a tres els detinguts relacionats amb el presumpte frau al Club Patí Vic


L'estudi que l'Ajuntament de Girona va encarregar sobre el futur de l'aeroport conclou que el baixador del TAV és clau perquè Vilobí d'Onyar (Selva) sigui complementari al Prat i s'impulsi com a quarta pista de Barcelona. L'anàlisi, que ha portat a terme la universitat anglesa de Cranfield, subratlla que la connexió amb alta velocitat doblarà l'àrea d'influència de la terminal i farà que 5,1 milions de persones, quan hagin d'agafar un avió, hi puguin arribar com a màxim en una hora. L'estudi també alerta que cal buscar alternatives al Prat, perquè l'aeroport barceloní pot arribar en pocs anys al màxim de la seva capacitat. En canvi, el Girona-Costa Brava té camp per córrer, perquè l'any passat va rebre 1,6 milions de passatgers i el seu topall es troba en 7,2. El document encarregat a la universitat britànica analitza les potencialitats del Girona-Costa Brava i el seu encaix en el sistema aeroportuari català. Sobretot, es focalitza en determinar com la terminal de Vilobí pot ser complementària al Prat, i què cal fer per impulsar-la. Qui n'ha donat a conèixer les conclusions ha estat la mateixa alcaldessa de Girona, Marta Madrenas, durant una conferència al Cercle d'Infraestructures. D'entrada, l'estudi ja alerta que l'aeroport del Prat està "aproximant-se a la seva capacitat màxima". L'any passat, per les terminals de Barcelona hi van passar 44,1 milions de passatgers, cosa que fa que es trobi tan sols a un 14% d'allò que pot absorbir (55 milions de passatgers). Per contra, al Girona-Costa Brava, la situació és absolutament la contrària. Actualment, la terminal de Vilobí d'Onyar rep tan sols un 23% dels passatgers que podria arribar a tenir (perquè el 2016 es va tancar amb 1,6 milions i l'aeroport té capacitat per rebre'n fins a 7,2). L'estudi també subratlla com, a Catalunya, el mercat aeri està "dominat" per les línies de baix cost i les rutes "de curta distància" (és a dir, amb Europa). A més, la universitat de Cranfield també posa de relleu que tan sols un 7% dels passatgers que passen pel Prat fan servir aquest aeroport com a 'hub' per a connexions internacionals. "Considerant aquestes característiques, l'aeroport de Girona té l'oportunitat de contribuir de manera més important al sistema aeroportuari català", diu l'anàlisi. Però perquè això passi, Cranfield ja avança que cal millorar-ne l'accessibilitat. I aquí és on l'estudi assegura que el baixador del TAV és clau perquè Vilobí d'Onyar sigui complementari al Prat. A menys d'una hora L'alcaldessa de Girona, Marta Madrenas, ha assegurat que la connexió amb alta velocitat serà "un revulsiu" per a l'aeroport de Girona. Sobretot, perquè el TAV afavorirà que molta més gent pugui desplaçar-se amb menys temps. "Els quilòmetres entre casa seva i l'aeroport ja no són una barrera mental per als passatgers, ara ho és l'estona que triguen fins arribar a la terminal", ha dit l'alcaldessa. Per això, l'estudi de Cranfield analitza –i posa xifres- a l'àrea d'influència de l'aeroport de Girona. Primer, sense alta velocitat; i després, un cop s'hagi fet el baixador del TAV. Actualment, hi ha 2,52 milions de persones que, com a màxim en una hora, poden arribar a Vilobí d'Onyar per agafar un avió. "Amb el baixador de l'alta velocitat, aquesta xifra es duplica i s'arriba als 5,1 milions de persones", ha avançat Marta Madrenas. Sobretot, perquè com que el TAV escurça el trajecte entre Girona i Barcelona, això permet abraçar també els residents a la Ciutat Comtal. "Realment, el baixador del TAV permetrà sens dubte que l'aeroport de Girona es converteixi en complementari al de Barcelona", ha subratllat l'alcaldessa, referint-se a l'estudi. Madrenas també ha dit que això afavorirà que la terminal de Vilobí d'Onyar pugui impulsar-se com la quarta pista del Prat, i més tenint en compte "que l'opció que es planteja de construir-la sobre el mar no és la idònia, ni econòmicament ni ambiental". Madrenas ja ha avançat que l'estudi de la universitat de Cranfield s'enviarà ara al director de l'aeroport, a la Generalitat, a l'AGI i a la Cambra de Comerç. Precisament, a la conferència del Cercle d'Infraestructures també hi ha assistit el secretari d'Infraestructures i Mobilitat, Ricard Font. Font també ha volgut posar de relleu la necessitat que el baixador del TAV pugui ser una realitat al 2018. "Després d'uns anys negres, tenim el vistiplau del ministre de Foment per tirar-lo endavant; confiem que aquest 2017 sigui l'any definitiu per al projecte i que ja tinguem baixador de cara al vinent", ha conclòs.

Summary: L'estudi sobre el futur de l'aeroport de Girona conclou que el baixador del TAV és clau per ser complementari al Prat


Ha estat rescatat de matinada i traslladat a l'Hospital de la Cerdanya ACN Isòvol.-Un excursionista ha resultat ferit greu aquest dilluns a la matinada després de caure per un barranc d'uns 30 metres en una zona propera a la confluència de les carreteres GI-4032 i l'N-260, al terme municipal d'Isòvol (Cerdanya), segons han informat els Bombers de la Generalitat. L'avís s'ha produït quan passaven cinc minuts de les dues de la matinada i al cap de mitja hora els Bombers ja l'han localitzat i l'han traslladat fins a l'Hospital de la Cerdanya en estat greu. L'home és un veí de Barcelona de 48 anys. En el rescat, hi han treballat quatre dotacions dels Bombers de la Generalitat.

Summary: Ferit greu un excursionista després de caure per un barranc d'uns 30 metres a Isòvol


El president del govern espanyol, Pedro Sánchez, sobrevolarà aquest dijous les zones del Maresme i del Delta de l'Ebre afectades pel temporal Gloria. Es tracta d'una visita oficial que no tindrà cobertura dels mitjans de comunicació. En les darreres hores, la borrasca ha deixat un mort a Catalunya i importants efectes arreu del territori català. Aquest dijous encara es manté la preocupació per les crescudes de rius com el Ter i l'Ajuntament de Deltebre ha demanat al govern espanyol la declaració de zona catastròfica. Posteriorment el cap de l'executiu espanyol es desplaçarà a les Balears on sobrevolarà l'entorn de Cala Ratjada, a Mallorca. Aquí sí que té previst saludar els efectius dels serveis d'emergència i atendre els periodistes.

Summary: Sánchez sobrevolarà aquest dijous les zones del Maresme i del Delta de l'Ebre afectades pel Gloria


Un total de 255  alumnes de mobilitat han començat el curs 2018-2019 a la Universitat de Lleida (UdL), 24 més que el primer quadrimestre del curs  passat, segons les dades de la unitat de Relacions Internacionals de la UdL. Provenen de 40 països d'Europa, Amèrica, Àsia i Àfrica. L'estudiantat xinès se situa com el col·lectiu més nombrós, amb 48 joves; seguits pels 47 alumnes d'Itàlia, els 31 del Brasil i els 26 de Mèxic. La UdL també rep aquest primer quadrimestre joves de punts tan diversos com ara Ghana, Etiòpia o Nepal; tot i que també n'hi ha 9 de diferents localitats de l'estat espanyol fruit del programa SICUE. La UdL preveu que amb l'alumnat que arribarà el segon quadrimestre la universitat lleidatana superarà la xifra de 399 estudiants de mobilitat assolida el curs 2017-2018. Per centres, la Facultat de Lletres és la que acull el major nombre d'alumnes forans (75, inclosos els del Diploma d'Estudis Hispànics). La segueixen l'Escola Tècnica Superior d'Enginyeria Agrària (52), la Facultat de Dret, Economia i Turisme (45) i l'Escola Politècnica Superior (29). La Facultat de Medicina rep 22 alumnes i la d'Infermeria i Fisioteràpia, 13. Completen la llista la Facultat d'Educació, Psicologia i Treball Social, amb 8 estudiants de mobilitat, i dos centres adscrits, l'INEFC-Lleida, amb 6 alumnes estrangers en aquest primer quadrimestre i Ostelea, amb 5. La majoria d'aquest alumnat, 99 joves, arriba a Lleida gràcies al programa Erasmus+ (82, Erasmus Estudis de països del programa Erasmus; 16, Erasmus Estudis de països associats al programa; i un, Erasmus Pràctiques); seguit pel programa Mobilitat UdL (85). El Diploma d'Estudis Hispànics també aporta un bon gruix d'estudiantat xinès (43). Setze pertanyen al programa Erasmus Mundus, 9 al programa SICUE i 3 al programa d'estudiantat visitant.   L'estudiantat de mobilitat de la UdL ha participat en diferents activitats d'integració a la universitat i la ciutat que han tingut lloc durant les dos setmanes prèvies a l'inici de les classes, inclosos els cursos de català inicial, en els que han participat 148 d'aquests alumnes.

Summary: La Universitat de Lleida rep 255 alumnes de mobilitat el primer quadrimestre


L'Ajuntament de Barcelona invertirà 5,3 milions d'euros en un pla per generar, desenvolupar i atraure talent. "La clau de la sortida de la crisi, la clau de la competitivitat, són les polítiques de talent", ha afirmat el primer tinent d'Alcaldia de l'Ajuntament de Barcelona, Jaume Collboni, en el saló Bizbarcelona. La iniciativa permetrà formar 3.000 nous professionals en l'àmbit digital en els pròxims cinc anys, multiplicant per tres la capacitat actual. L'objectiu és "democratitzar" l'accés al món digital, eliminar la bretxa digital i potenciar la capacitat d'adaptació. Collboni ha assegurat que és "fonamental" formar talent i adaptar perfils per trobar feina al sector de les TIC, "l'únic" que està creant ocupació a la ciutat. "La reconstrucció econòmica implica en aquests moments redoblar l'aposta pel talent. No hi ha política més efectiva per a la reactivació econòmica del futur de la ciutat", ha assegurat el primer tinent d'Alcaldia d'Economia, Treball, Competitivitat i Hisenda i president de Barcelona Activa.  El pla permetrà multiplicar per tres la formació tecnològica a través de l'IT Academy, l'escola de programació web gratuïta de Barcelona Activa, i assolir els 3.000 programadors en els pròxims cinc anys. Així, es donarà resposta a les vacants que hi ha al sector tecnològic. En els últims dos anys, més de 150 persones han passat per aquesta escola, amb una ràtio d'inserció del 76% i un salari mitjà superior a la resta de sectors.  Les TIC són també un dels sectors de major creixement d'ocupació. En els últims sis anys, la contractació al sector ha augmentat en més de 20.000 persones, un augment proper al 55%. Aquesta tendència es registra també al teixit empresarial, on les empreses TIC han crescut gairebé un 49%, mentre que el conjunt d'empreses amb persones assalariades a la ciutat ho ha fet en un 8,6%.  El nou pla contempla també el trasllat de la base d'operacions del Cibernàrium, el servei de divulgació i capacitació tecnològica de Barcelona Activa, al districte de Nou Barris el 2021. Aquest espai forma en competències digitals més de 15.000 persones anualment, en col·laboració amb el sector privat. L'objectiu és escurçar la bretxa digital i permetre aprofitar les oportunitats derivades de la transformació digital.  Amb tot, el pla del consistori pretén formar, desenvolupar i atraure i retenir talent per crear una societat "cohesionada" entre les empreses i la ciutadania i convertir Barcelona en un referent estatal i internacional. "El context actual ha de ser una finestra d'oportunitat per apostar pel talent, amb la digitalització com a base, i reforçar sectors estratègics", ha afirmat Collboni.  En concret, el tinent d'Alcaldia ha destacat la importància d'apostar pel talent digital, generador de llocs de treball de qualitat; el talent jove; el talent internacional, "clau" per atraure noves inversions; el talent sènior, i el talent femení, "oblidat" durant "massa" generacions. En paral·lel, l'Ajuntament de Barcelona abordarà una línia d'acció per generar talent, una altra per desenvolupar l'existent i una darrera per atraure i fidelitzar talent. En el primer àmbit, el consistori desenvolupa programes amb l'objectiu de despertar l'interès de la població en l'àmbit científic i tecnològic.  L'aposta per la IT Academy i el Cibernàrium formen part de la segona línia estratègica i pretenen donar eines per permetre a la població "aprofitar" les noves oportunitats i adaptar-se a la demanda laboral.  Per últim, l'Ajuntament pretén posicionar Barcelona com un "pol d'atracció" de talent i està treballant a desenvolupar una oficina física que integrarà els tràmits i la informació per atendre les persones estrangeres a Barcelona.  Tot i això, Collboni ha assegurat que el consistori no deixa de banda el talent local ni el talent que ha marxat. En aquest sentit, ha assegurat que el consistori treballa en un pla per incentivar el retorn d'aquestes persones, sobretot menors de 35 anys, que van deixar la ciutat per motius econòmics.

Summary: L'Ajuntament de Barcelona invertirà 5,3MEUR en un pla per generar, desenvolupar i atraure talent


No hi haurà cap conseller del Govern a la reunió de la comissió de les comunitats autònomes al Senat que se celebra demà dijous i que ha estat impulsada pel PP. Segons ha avançat 'La Vanguardia' i ha confirmat l'ACN, així ho va acordar aquest dimarts el Consell Executiu. Fonts del Govern diuen que l'executiu no ha d'anar al Senat a explicar la gestió per combatre el coronavirus perquè on ha de retre comptes és al Parlament. I en segon lloc, el fet que sigui una reunió obligatòriament presencial és una raó més per no participar-hi. Tot i que inicialment la consellera de la Presidència, Meritxell Budó, s'havia mostrat oberta a participar-hi ella mateixa, al final s'ha decidit que cap representant del Govern hi participi. (Aquesta notícia incorpora les valoracions del portaveu de JxCat al Senat, Josep Lluís Cleries) La mateixa Budó va deixar la porta oberta a participar-hi en assegurar, fa un parell de dies, que en cas que fos presencial ja valoraria si es desplaçaria fins a Madrid. I va reclamar que se celebrés de manera telemàtica. Des del Govern esgrimeixen dos motius per no anar-hi. D'una banda, segons expliquen fonts de l'executiu català, es tracta d'una decisió política, i d'altra banda, creuen que és imprudent fer desplaçar representats autonòmics fins a Madrid en la situació actual. Els senadors de JxCat i ERC ja han dit també que no hi assistiran. El portaveu de JxCat al Senat, Josep Lluís Cleries, ha considerat que és una "greu irresponsabilitat" convocar 17 representants autonòmics a un debat presencial "en plena pandèmia" i ha recordat que van demanar poder intervenir de manera telemàtica i que se'ls hi ha denegat aquesta possibilitat. Cleries tampoc entén que la representant per part del govern espanyol sigui la ministra de Política Territorial, Carolina Darias, que, segons el senador, "no té cap responsabilitat directa sobre la gestió de la crisi".

Summary: ACTUALIZACIÓ:El Govern no participarà a la reunió de la comissió de les comunitats autònomes al Senat


La consellera de la Presidència, Neus Munté, assegura que "a data d'avui" no s'ha produït cap canvi organitzatiu al Govern per encarar l'últim tram fins al referèndum, donant a entendre que no es descarta que pugui succeir. En la roda de premsa posterior al Consell Executiu, Munté s'ha limitat a dir que els canvis organitzatius són potestat exclusiva del president de la Generalitat, Carles Puigdemont, i ha recordat que precisament aquest dimarts Puigdemont compareix al Parlament per explicar la destitució de l'exconseller d'Empresa i Coneixement, Jordi Baiget. En el marc de la qüestió de confiança del setembre del 2016, Puigdemont va designar el vicepresident del Govern, Oriol Junqueras, i el conseller d'Exteriors, Raül Romeva, com els organitzadors del referèndum. "A data d'avui això és així i a partir d'aquí si s'hagués de produir algun canvi no em correspon a mi explicar-ho", ha afegit.

Summary: Munté assegura que "a data d'avui" no s'ha produït cap canvi organitzatiu al Govern per l'1-O


La ciutat de Reus disposarà l’any vinent d’un centre pioner a Catalunya en el tractament de l’Alzheimer. L’equipament estarà gestionat per la Fundació Rosa Maria Vivar i tindrà capacitat per  a 80 usuaris de centre de dia i per a seixanta més a la unitat de rehabilitació cognitiva. L’entitat ha tramitat una sol·licitud a la Generalitat per a 40 places públiques pel centre de dia que permetrien l’accés a la teràpia a pacients amb recursos limitats. Per la seva banda, l’Ajuntament de Reus ha cedit un terreny edificable de 4.300 metres quadrats a l’avinguda d’Antoni Planàs i Marca per construir el centre, que tindrà un cost d’1,8 MEUR. Actualment el centre gestionat per l’Associació d’Alzheimer de Reus i Baix Camp és l’únic espai especialitzat en l’atenció d’aquesta malaltia. Un grup de professionals altament qualificats desenvolupen aquesta tasca en un espai de dimensions reduïdes, en règim de lloguer, amb capacitat per a 25 usuaris. El volum estimat de malalts a l’àrea d’influència de Reus és de 5.600 persones i de 16.500 al conjunt de la demarcació de Tarragona.   El futur Centre d’Alzheimer Fundació Rosa Maria Vivar tindrà 1.000 metres quadrats construïts i una àmplia zona enjardinada. Està previst que l’obra s’acabi l’últim trimestre de l’any vinent. El gruix del pressupost -1,2 MEUR- es cobrirà gràcies a l’aportació del patrimoni personal de Rosa Maria Vivar, juntament amb la col·laboració d’altres famílies de Reus. Els impulsors del centre també han sol·licitat recursos a la Fundació ‘la Caixa’.  L'alcalde, Carles Pellicer, ha presidit aquest dilluns la presentació del projecte i ha agraït tant a la Fundació com a l'Associació d'Alzheimer de Reus i Baix Camp la posada en comú dels dos projectes per fer possible la realització del nou equipament, una necessitat llargament esperada per les famílies i persones afectades per la malaltia. A més, l'alcalde ha explicat que s'està treballant amb la Generalitat perquè aquest centre pugui disposar de places públiques.  Els 30 terapeutes que treballaran al nou centre desenvolupen un programa d’estimulació cognitiva, acreditat per la Generalitat, que té com a principal objectiu alentir la progressió dels símptomes dels trastorns neurocognitius i preservar durant el màxim de temps possible les capacitats cognitives físiques i funcionals de la persona, tot tenint en compte les seves emocions i la seva identitat. El tractament integra sessions individuals i grupals de musicoteràpia, laborteràpia, estimulació sensorial i basal, teràpia d’orientació a la realitat, teràpia emocional i activitats de socialització, entre altres mesures. En el disseny del centre també s’hi ha previst un espai per oferir teràpies d’estimulació i rehabilitació cognitiva, per aquelles persones que tot i no haver desenvolupat una demència pateixen deteriorament cognitiu.

Summary: Reus tindrà un centre pioner a Catalunya en el tractament de l’Alzheimer


La Policia Nacional ha detingut a Madrid, Santiago de Compostela i Barcelona cinc membres d'una xarxa que comprava passaports espanyols a ciutadans dominicans nacionalitzats per 1.000 o 1.500 euros que després altres persones procedents de República Dominicana utilitzaven per entrar a Espanya. Els documents s'enviaven fins allà a través de persones de confiança de la xarxa o mitjançant empreses de paqueteria. La Policia Nacional estava detectant que a l'aeroport de Madrid arribaven passatgers de República Dominicana amb documents originals expedits a Espanya, però que no eren seus. Se'ls denegava l'entrada i se'ls retornava al seu país. En alguns casos, però, sol·licitaven protecció internacional.  Els investigadors van constatar l'existència d'una organització criminal, formada per persones de nacionalitat espanyola, que vivien tant a Espanya com a la República Dominicana. Es dedicaven a captar ciutadans espanyols originaris d'aquell país per comprar el seu passaport.  Els propietaris legítims denunciaven que l'havien perdut. A vegades ho feien abans del viatge del seu compatriota, perquè no se'ls relacionés amb l'operació. En altres ocasions ho denunciaven després del viatge, però explicant que l'havien perdut abans.  Alguns cops falsificaven la pàgina del passaport que conté les dades personals enganxant la fotografia de la persona que simularia ser el propietari legítim del document.  Els agents van detenir dues persones a Madrid, una a Santiago i dues a Barcelona, on es va desmantellar un laboratori de falsificació de documents.

Summary: Detingudes cinc persones per comprar passaports espanyols a ciutadans dominicans nacionalitzats


Freixenet aspira a tancar el 2018 incrementant “entre un 2 i un 3%” les vendes del mercat espanyol, amb l’objectiu de “ser líders” dins el sector dels escumosos. El conseller delegat de la companyia, Pedro Ferrer, ha assegurat aquest dijous que els objectius “no són molt ambiciosos” però ha remarcat que preveuen millorar lleugerament les vendes amb especial atenció a la introducció del prosecco al mercat espanyol. Segons Ferrer, l’escumós italià elaborat per Freixenet està tenint una acollida “exitosa”, tant a nivell nacional com internacional, i preveu triplicar-ne la producció des d’ara fins a finals del 2020. L’empresa ha avançat aquestes dades coincidint amb la presentació del seu anunci de Nadal, que prescindeix de famosos i de les populars ‘bombolles Freixenet’. Ferrer ha senyalat que “les perspectives de Freixenet sempre són vendre més que l’any anterior”, tot recordant que la companyia va tancar el 2017 amb una facturació de 100 milions d’euros al mercat nacional, on va distribuir aproximadament 30 milions d’ampolles de cava. A nivell mundial, la companyia en va vendre 95 milions. A mig termini, fixant l’horitzó a finals del 2020, Pedro Ferrer ha assegurat aquest dijous que Freixenet s’ha proposat arribar als 105 milions d’ampolles de cava venudes a tot el món. Aquest increment aniria en paral•lel a la distribució de prosecco, que en aquests moments és el gran projecte a l’alça de la companyia.  Freixenet distribueix ara per ara 5 milions d’ampolles de prosecco a nivell mundial, xifra que representa el 5% de la seva producció d’escumosos. De cara al 2020, confia arribar als 15 milions, “sense que això redueixi el volum d’elaboració de cava”, insisteixen des de la companyia líder en escumós català. Preguntat per la inseguretat que genera als treballadors del celler de Sant Sadurní l’auge del prosecco i el temor a què es redueixi la producció a Catalunya, el conseller delegat ha insistit que el cava seguirà sent el pilar de la companyia i ha instat la plantilla a valorar el potencial econòmic de l’escumós italià. “Hem d’estar contents de l’èxit que està tenint el prosecco, que ens està ajudant a l’empresa de forma important”, ha remarcat. Freixenet, satisfet per la “tranquil•litat” política D’altra banda, Pedro Ferrer ha celebrat que el clima polític a Catalunya sigui més “tranquil” que ara fa un any. “Com més tranquil sigui, millor per a tots”, ha afirmat, assegurant que la situació “afavoreix” l’empresariat i també el consumidor. Al mateix temps, respecte la possibilitat que a l’estat espanyol hi hagi un avançament electoral si no prospera l’acord per als pressupostos, Ferrer ha descartat que això pogués tenir cap influència en el consum ni en el Nadal.  Adeu als famosos i a les bombolles Freixenet Ferrer ha fet aquestes declaracions i ha avançat les grans aspiracions comercials de l’empresa en el marc de la presentació de la campanya de Nadal, centrada exclusivament en el cava. A diferència dels 40 anys anteriors, aquesta vegada l’empresa ha descartat incorporar famosos al repartiment de l’anunci televisiu, on tampoc hi apareixen les tradicionals noies vestides de color daurat, conegudes popularment com a ‘bombolles Freixenet’. Martina Obregón, directora de màrqueting de l’empresa cavista, ha destacat que el canvi d’estratègia publicitària busca “connectar amb tot el públic”, especialment el més jove. Segons Obregón, els primers anuncis de Freixenet confiaven en el ressò dels famosos perquè era allò que més valorava el consumidor, dins l’idil•li que mostraven pels grans noms de la cultura estrangera.  “Ara, en canvi, al consumidor el mou identificar-se amb una marca, i ja no li cal mirar a altres que no estan al seu abast”, ha afegit Martina Obregón, negant que la campanya d’aquest any sigui més austera que altres edicions.

Summary: Freixenet preveu tancar l’any incrementant més d’un 2% les vendes al mercat espanyol


ERC de Girona s'abstindrà a l'hora de votar el cartipàs municipal i permetrà que s'aprovi al ple que se celebrarà la setmana vinent. El seu portaveu, Quim Ayats, destaca que la sensació final és que han arribat a "un acord just" amb JxCat, perquè s'ha reduït el número d'assessors –una de les "línies vermelles" que van posar durant la negociació- i perquè també han arrencat "gestos polítics" per part de l'equip de govern, que es traslladaran a la ciutat. Entre aquests, els republicans subratllen el compromís d'acabar en un termini de dos anys el bloc de pisos de lloguer a l'antic mercat de Santa Eugènia (una obra que, de moment, té tan sols l'estructura feta). En paral·lel, JxCat també ha promès millorar la seguretat i la il·luminació a la Devesa i a "zones fosques" de Santa Eugènia i Can Gibert.  "Tenim clar que des d'ERC venim a construir, a desencallar projectes per tirar endavant la ciutat i que el nostre objectiu és arribar a acords i consensos". Quim Ayats ha dit que aquesta és la premissa que ha guiat la negociació del cartipàs amb l'equip de govern, i el que ha permès tancar un pacte que garanteixi l'abstenció dels republicans al ple que se celebrarà dimarts vinent. A l'hora de parlar amb JxCat, Ayats ha dit que han dividit les converses en dos grans blocs. El primer feia referència "explícita" a tot allò referent a l'organització municipal. I el segon, a reclamar a l'equip de govern "accions polítiques d'execució ràpida a la ciutat". Dins el primer bloc, el portaveu d'ERC ja ha dit que una de les condicions que s'havia de complir sí o sí era la reducció del número d'assessors. I que tot i que "honestament" creuen que podrien haver-se retallat més càrrecs de confiança, estan satisfets amb allò que s'ha aconseguit, perquè dels 21 inicials ara passen a ser-ne setze. Amb el nou cartipàs, l'equip de govern tindrà cinc assessors (un menys que l'anterior mandat). I pel què fa als partits, a tots se'ls assignarà el sou corresponent a dos tècnics (54.354,46 euros) excepte a Cs, a qui només li'n pertocarà un. A la pràctica, però, tant JxCat com el PSC traduiran aquesta quantitat en tres contractes (perquè preveuen agafar auxiliars, una categoria laboral inferior). A més de la reducció d'assessors, Ayats també ha destacat que el pacte amb l'equip de govern també passa per "racionalitzar sous" (apujant-los en funció de l'IPC) i per permetre que l'oposició tingui presència en empreses municipals (com ara Trargisa o Vivendes de Girona). Habitatge, seguretat i il·luminació En paral·lel, ERC de Girona també ha arrencat "gestos polítics" a l'equip de govern. "Volíem començar a treballar amb el dia a dia de la ciutat, fer-la més amable i aconseguir millores als barris", ha explicat la regidora Maria Àngels Cedacers. Dins aquest bloc, ERC ha aconseguir el compromís de JxCat d'acabar en un màxim de dos anys l'obra del bloc de pisos que es va començar a aixecar allà on abans hi havia el mercat de Santa Eugènia. Un edifici del qual només n'hi ha l'esquelet, que serà municipal i que s'ha de destinar a lloguers per a joves i gent gran. Ara, se n'actualitzarà part del projecte i es reprendrà l'obra. Cedacers també ha explicat que ERC ha pactat "activar" millores en seguretat i il·luminació a llocs com el parc de la Devesa o "zones fosques" de barris com Santa Eugènia o Can Gibert del Pla. Per últim, la regidora ha dit que JxCat els ha garantit que es milloraran els pressupostos participats, amb l'objectiu que al 2020 ja se n'hagi reformulat el procés. "Són compromisos clars i tangibles, que responen a la voluntat d'ERC de fer política de proximitat", ha conclòs Cedacers. El ple de cartipàs s'ha fixat inicialment per dimarts vinent. L'abstenció d'ERC, que se sumarà a la que ja va anunciar Guanyem Girona, permet que l'equip de govern de JxCat ja tingui prou coixí per aprovar-lo.

Summary: ERC de Girona s'abstindrà i permetrà que el cartipàs municipal s'aprovi al ple de la setmana vinent


El Zoo de Barcelona, l'Anella Olímpica i el Parc del Fòrum han rebut autorització del Procicat aquest divendres per reobrir les instal·lacions, segons ha informat l'Ajuntament. L'empresa pública que gestiona aquests espais, B:SM, va presentar divendres passat la documentació necessària pel que fa a les mesures de prevenció i seguretat, al costat de la petició per reobrir-los juntament amb el parc d'atraccions Tibidabo. Aquest, però, es manté encara a l'espera de la resposta del Procicat, i segons ha indicat l'Ajuntament, haurà d'iniciar un Expedient de Regulació Temporal d'Ocupació (ERTO) que afectarà 247 persones. Aquest mateix divendres, el primer tinent d'alcalde de l'Ajuntament, Jaume Collboni, ha criticat la lentitud del Procicat. L'Ajuntament indica que l'ERTO al Tibidabo s’ha aplicat “d’acord amb els sindicats” i considera la mesura “necessària” per pal·liar els efectes econòmics i preservar les condicions laborals de la plantilla. Amb l’obertura de Zoo, Fòrum i Anella Olímpica s’ha reduït en 73 el nombre de persones afectades per l’ERTO que B:SM va fer a l'inici del confinament.

Summary: Zoo, Anella Olímpica i Parc del Fòrum de Barcelona reben autorització del Procicat per reobrir


El grup tonyinaire Balfegó ha anunciat que posposa la final del concurs internacional de gastronomia professional Chef Balfegó a causa de la pandèmia del coronavirus. La cita s'ha traslladat al primer semestre del 2021. Els organitzadors també han decidit prorrogar el termini d'inscripció, per la qual cosa, el candidats tenen ara fins al 31 de desembre per inscriure's i enviar receptes. La quarta edició del concurs està oberta a tots els cuiners professionals en actiu que treballin en restaurants ubicats a Espanya o, per primer cop, Itàlia.

Summary: Posposen la final del concurs internacional de gastronomia professional Chef Balfegó a causa de la pandèmia


El tradicional Concert de Sant Esteve reuneix un any més la família coral de l'Orfeó Català i el Cor de Cambra del Palau, que sumen 330 cantants sobre l'escenari del Palau de la Música Catalana. L'emblemàtica cita de les fetes Nadal se celebra des del 1913 i enguany té les entrades exhaurides des de l'estiu. La celebració dels 200 anys de la nadala 'Santa Nit' i les bèsties del Naixement, amb interpretació de peces amb temàtica animal, són el fil conductor del concert, que se celebrarà el 26 de desembre a les set de la tarda. TV3, Catalunya Ràdio i Catalunya Música l'emetran en directe i a la televisió catalana esperen tornar a superar els 200.000 espectadors. "El concert, a banda de ser un esdeveniment familiar coral que reuneix a tots els cantaires de l'Orfeó Català, és també un espai que promou la nova composició", ha expressat el director artístic dels cors de l'Orfeó Català, Simon Halsey. Mostra d'això és que aquest Sant Esteve s'estrenaran tres composicions originals d'autors catalans. Un concert tradicional ple de novetats El Palau de la Música retrà homenatge al poeta Màrius Sampere, que ha mort aquest any i que, a més, és el poeta convidat d'aquesta temporada. Per a l'ocasió, el jove compositor Joan Magrané ha compost 'Mai no arribarà', basada en un poema de Sampere i que serà interpretada pel Cor de Cambra. El Cor Jove cantarà la peça 'Ave Maris Stella' del compositor convidat també aquesta temporada, Josep Maria Guix. La darrera estrena del concert ve de la mà de Marc Timón que ha creat l'obra 'Poema èpic de Nadal', que cantaran conjuntament els cors de l'Orfeó Català i el Cord de Cambra. El director general del Palau de la Música Catalana, Joan Oller, considera que es tracta d'un "concert tradicional", però que alhora "presenta novetats" i que compleix l'objectiu de ser una oportunitat per crear "obra nova per a cor". "És un luxe poder oferir un concert amb més de 100 anys d'història en el marc del Nadal i que, tot i la seva llarga tradició, cada any es renova per oferir un espectacle, atractiu, innovador i de qualitat", ha emfatitzat Halsey. A part d'aquestes obres noves, també hi ha arranjaments encarregats per a aquest concert de les cançons 'A Betlem me'n vull anar', arranjada per Marian Márquez, 'Carols of the birds' de William G. James, arranjada per Marc Timón, i la tradicional 'El noi de la mare'. El músic del grup Obeses, Arnau Tordera, serà el solista convidat i cantarà una versió seva de 'Les bèsties del Naixement' en forma de rock and roll. La participació del públic i la vessant internacional de l'acte Les nadales estaran centrades en la temàtica animal i s'interpretarà 'Santa Nit' dues vegades. Primer serà el torn de l'Orfeó Català, que cantarà una versió original en alemany. La segona vegada, en català, volen involucrar les persones del públic perquè participin i siguin també cantaires del concert. Tot i que la música catalana serà central, no han oblidat la dimensió internacional de l'Orfeó i oferiran nadales d'altres països. "Orgullosos de la gran experiència de la gira de l'Orfeó Català a la Xina, hem volgut incloure 'Molihua', una cançó tradicional xinesa que vam cantar a les diferents ciutats asiàtiques que vam visitar", ha explicat Halsey. Una cita emblemàtica, que reuneix tots els cors de la casa El director assistent de l'Orfeó Català, Pablo Larraz, ha explicat que el Concert de Sant Esteve és el moment "més emblemàtic de l'any" perquè és de les poques ocasions que tenen tots els cors de la casa de treballar junts. "Tenir l'oportunitat de trobar-nos i sentir que som una família coral que anem avançant des dels més petits fins als grans és una gran feina de coordinació", ha expressat Larraz. La presidenta de la Fundació Orfeó Català – Palau de la Música Catalana, Mariona Carulla, ha definit l'esdeveniment com "un segell de la casa i una cita imprescindible".

Summary: El concert de Sant Esteve reunirà 330 músics a l'escenari del Palau de la Música


El Zoom, el Festival Internacional de ficció televisiva i formats, arriba a la 15a edició amb un total de 45 produccions –una vintena de les quals seran estrenes- i novetats destacades com la creació del Talent Campus de Formats de Televisió. A més, el certamen compta a dia d'avui amb una bona salut econòmica després de passar "moments complicats" i en l'edició d'enguany s'incrementa un 11% el pressupost arribant als 90.200 euros, tal com ha detallat un dels directors del festival, Jordi Comellas. Pel que fa al Talent Campus, es tracta d'una estada formativa per desenvolupar idees pròpies de nous formats per a televisió o altres canals i, en la seva primera edició, comptarà amb nou participants. Alguns dels premiats d'enguany seran Àngel Casas (Premi d'Honor), Saber y Ganar (Premi Tu ets la tele), Bruna Cusí (Premi Auguri Sita Murt) o Nit i Dia (millor sèrie espanyola).  Del 21 al 26 de novembre tindrà lloc a Igualada i Barcelona la 15a edició del Festival Zoom. En total, el certamen projectarà 45 produccions d'arreu del món, un 44% de les quals seran estrenes absolutes. A banda dels vuit telefilms que competiran a la Secció Oficial, també es projectaran produccions a les seccions Zoom Series, Zoom Kids, Zoom Jove, Zoom KM0, Zoom Trendy i Zoom Especial Auga.  A la Secció Oficial del festival hi competiran 8 pel·lícules –totes elles seran preestrenes- provinents de l'estat espanyol, la República Txeca, Alemanya i Itàlia. En concret, el film que inaugurarà el certamen serà 'El Nom', dirigida per Joel Joan. Les altres set produccions que formen part de la secció oficial són: 'Charité', de Sönke Wortmann (República Txeca, 2016); 'Vida Privada', de Sílvia Munt (Espanya, 2017); 'Els fills del sol', de Ramon Costafreda i Kiko Ruiz Claverol (Espanya, 2016), 'Memo', d'István Tasnadi (Hongria, 2016); 'Wunschkinder', d'Emily Atef (Alemanya, 2016); 'In arte Nino', de Luca Manfredi (Itàlia, 2016); i 'De la ley a la ley', de Sílvia Quer (Espanya, 2017).  Novetat del Zoom: el Talent Campus de Formats de Televisió  La novetat principal de la 15a edició del Zoom serà la creació del Talent Campus de Formats de Televisió, una estada formativa per desenvolupar idees pròpies de nous formats per a televisions o altres canals. Tal com ha relatat la codirectora del festival, Anna Cervera, en aquesta primera edició del Campus hi participaran un total de nou persones que durant quatre dies assistiran a sessions matinals impartides per professionals de la televisió i rebran a les tardes sessions tutorials personalitzades a càrrec de Toni Marín i Àlex Solà.  Cervera ha relatat que es tracta d'un projecte que es vol anar potenciant en les properes edicions i que s'ha partit de la premissa que els participants "podien presentar una idea en qualsevol estat de desenvolupament". En general, ha dit, les propostes presentades tenen a veure amb concursos de televisió o 'realities' i l'objectiu és que "aquestes idees embrionàries durant els dies del Campus s'acabin desenvolupant i es deixin a punt per presentar-les a les televisions o productores perquè esdevinguin una realitat". De fet, segons Cervera, l'objectiu és "convertir-nos en un punt de referència de creativitat i també un punt de trobada de nou talent que conflueixi amb el món professional".  De cara a properes edicions, el codirector del Zoom, Jordi Comellas, ha explicat que s'ha signat un conveni de col·laboració amb la fundació Unesco Igualada perquè es puguin becar estudiants d'altres països, sobretot de Sud Amèrica, perquè puguin participar al Talent Campus. En aquesta primera edició hi haurà un participant de Colòmbia.  Els premis del Zoom 2017 En aquesta quinzena edició del Zoom reconeixerà amb el Premi d'Honor al periodista Àngel Casas, mentre que el Premi Tu ets la tele, que s'ha recuperar aquest any després de diverses edicions sense entregar-se, recaurà en el programa 'Saber y Ganar', presentat per Jordi Hurtado, que fa vint anys que s'emet diàriament. Per altra banda, el Premi Auguri Sita Murt, dedicat a les joves promeses de l'ofici, recaurà en l'actriu catalana Bruna Cusí, recent coprotagonista del film 'Estiu 1993'. El Premi a la Millor Sèrie Espanyola serà per a la producció de TV3 i Mediapro 'Nit i Dia'.  15 anys d'història El Festival Zoom va néixer a Igualada l'any 2003 com a aparador de les pel·lícules realitzades per a televisió, un gènere poc valorat a principis dels anys 2000. Segons ha explicat Anna Cervera, "quan vam començar el festival la gent ens mirava estranyada perquè la ficció televisiva era un gènere menor i, fins i tot, no hi havia ni la figura del crític de televisió". Al llarg d'aquests anys la codirectora del festival ha dit que "hi ha hagut una evolució molt important de la ficció televisiva i la indústria ha fet un salt qualitatiu molt gran".  De la seva banda, Jordi Comellas ha relatat que el Zoom ha passat per moments molt complicats degut a la crisi econòmica però ha valorat especialment que hagi sobreviscut. "En aquests quinze anys hem anat veient altres festivals de televisió que es creaven i desapareixien i, per tant, podem estar contents que encara estiguem aquí", ha relatat. De fet, Comellas ha dit que en aquesta edició s'ha incrementat un 11% del pressupost fins arribar als 90.200 euros.

Summary: El Festival Zoom incrementa un 11% el pressupost i comptarà amb una vintena d'estrenes absolutes


L'Ajuntament de Vic ha començat a reduir el límit de velocitat en alguns vials de la ciutat a 30 km/h. L'objectiu, ha explicat la regidora d'Urbanisme i Mobilitat, Fabiana Palmero, és que en el termini màxim d'un any la velocitat a tota la ciutat ja estigui restringida a 30. Les úniques excepcions seran els vials de sortida i entrada, com ara l'avinguda dels Països Catalans o l'Onze de Setembre, on es podrà circular a 50. En paral·lel, el consistori ha decidit que avançarà algunes mesures previstes per a la tardor per potenciar l'ús de la bicicleta i donar prioritat al pas dels vianants. Palmero ha reconegut que algunes de les actuacions que es duran a terme entre aquest mes de maig i al llarg de l'estiu, s'havien de perllongar al llarg del mandat. A causa de la crisi el coronavirus i els efectes que, per exemple, ha tingut en la millora de la qualitat de l'aire, el consistori ha optat per avançar-les. "Volem tenir una ciutat amable, sostenible i saludable", ha dit la regidora. L'edil ha recordat que les darreres obres realitzades al municipi a les rambles de l'Hospital i Sant Domènec i al carrer Verdaguer, ja han servit per limitar la velocitat. Reduir-la a tota la ciutat i, de cop, suposava un autèntic maldecap pels veïns i una elevada inversió en senyalització. Per aquesta raó, ha dit, s'anirà fent progressivament. Confien en el fet que en un any, la velocitat a tota la ciutat estigui ja limitada. La limitació de la velocitat, buscarà, alhora, afavorir l'ús de la bicicleta. En aquest senti Palmero ha explicat que es faran carrils bici a la rambla del Passeig i a la de les Davallades, un fet que permetrà "tancar una primera anella que envolta la ciutat vella". També es milloraran alguns enllaços com el del barri del Remei amb l'avinguda dels Països Catalans, i des de Santa Anna amb l'avinguda Rafael de Casanova. Les actuacions, ha aprofundit Palmero, seran de “baix cost” però la intenció és que siguin permanents. Més espai pels vianants En paral·lel, el consistori també ha optat per engegar, entre els mesos de maig i juny, accions destinades als vianants "i que puguin guanyar espais". Així, les rambles Montcada i del Bisbat passaran a ser d'ús exclusiu per vianants i només es permetrà passar el bus i els veïns que tinguin guals. L'objectiu és assolir "una extensió de l'illa de vianants de la ciutat vella". L'ampliació de les voreres -entre elles a les escoles Sagrat Cor i Guillem de Mont-rodon- seran altres de les actuacions que durà a terme el consistori al llarg de l'estiu. Menys aparcament Palmero ha aprofitat la presentació de les mesures per millorar la mobilitat a la ciutat per anunciar que l'Ajuntament eliminarà algunes places d'aparcament en vials estrets. En aquest cas, la decisió serà temporal i en aquelles zones on hi ha comerços i on ara, amb motiu del desconfinament, és probable que els clients hagin de fer cua a la porta. Pel que fa a la quantitat de places i carrers afectats i zones, ha dit que encara s'està estudiant.

Summary: Vic comença la transformació per limitar la velocitat a 30 km/h a pràcticament tota la ciutat


Red Eléctrica no ha tallat l'energia a cap indústria inclosa al sistema d'interruptibilitat durant els darrers deu anys. El director general d'Operació, Miguel Duvison, assegura que aquest és "l'últim cartutx" que es crema davant una situació crítica del sistema elèctric, però que disposar de la mesura és "necessari". Les empreses que s'acullen a la subhasta i s'inclouen dins la mesura pateixen el risc de quedar-se a les fosques sense avís previ, però per contra es beneficien de bonificacions en el preu de la llum. Duvison, però, assegura que la probabilitat que pateixin talls és "molt baixa", cosa que juga al seu favor. Precisament a Catalunya, Inovyn-Solvay manté la incertesa sobre el futur de la planta de Martorell, després que el passat agost el Ministeri d'Indústria l'exclogués de la subhasta d'interruptibilitat. D'altra banda, durant la trobada amb mitjans abans de la junta general d'accionistes, el president de Red Eléctrica, José Folgado, ha insistit en la necessitat de fer noves interconnexions, perquè amb la de 400 kV que creua els Pirineus encara s'està lluny dels objectius fixats per Europa. De moment, això sí, no se'n preveuen fer de noves a Catalunya.